text: Politiet: Sov ikke i kolonihaven
  15 april 2011 kl. 09.03
  Meteorologerne lover en varm weekend, men politiet i Aabenraa advarer nu folk mod at overnatte i deres kolonihavehuse, så længe pyromanen i byen ikke er fanget endnu.
  Netop udsigten til en varm påske kan uden tvivl lokke rigtig mange ud i kolonihaverne - og med varmegraderne  vil flere uden tvivl overveje at overnatte. Men så længe pyromanen i Hjelmhaverne ikke er fundet, skal folk tænke sig om.
  
  Frygter ny brand
  - Så længe vi ikke har en gerningsmand, er der stadig en vis risiko for, at der kan opstå en brand igen, siger lederen af lokalpolitiet i Aabenraa, vicepolitiinspektør Knud Reinholdt, til TV SYD. 
  Politiet erkender, at de ikke umiddelbart er på sporet af pyromanen, som står bag otte-ti brande det sidste halve år. 
  - Selv om kolonihaveejerne selv er opmærksomme, kan det gå galt. Jeg kan naturligvis ikke forhidnre dem i at overnatte der, men jeg kan opfordre dem til at tænke sig om en ekstra gang, siger vicepolitiinspektøren.
  
  Vagtkorps
  Kolonihave-foreningen indførte deres eget vagtkorps, da de første brande hærgede i efteråret. Der foreligger ikke noget om at foreningen overvejer at genindføre de private vagter nu, hvor medlemmerne opholder sig mere i haverne.
  